b'\n_START_ARTICLE_\nReinhard Heydrich\n_START_SECTION_\nRani \xc5\xbeivot\n_START_PARAGRAPH_\nReinhard Heydrich je ro\xc4\x91en 7. o\xc5\xbeujka 1904. godine u Halleu na Saali kao sin skladatelja Richarda Heydricha i njegove supruge Elisabethe Anne Marie Amalije Kranz, k\xc4\x87eri Hofrata Kranza, osniva\xc4\x8da Konzervatorija u Dresdenu. Reinhardova prva dva imena patriotske su reference na glazbena djela: Reinhard je ime lika iz o\xc4\x8deve mu opere Amen, dok je Tristan lik iz slavne Wagnerove opere Tristan i Izolda. Tre\xc4\x87e ime, Eugen, vjerojatno je dobio prema Eugenu Savojskom, slavnom vojskovo\xc4\x91i. Ro\xc4\x91en je u dobrostoje\xc4\x87oj katoli\xc4\x8dkoj obitelji. Glazba je bila svakodnevna pojava tijekom Reinhardova djetinjstva zbog \xc4\x8dinjenice da mu je otac bio operni pjeva\xc4\x8d i skladatelj, te osniva\xc4\x8d Konzervatorija u Halleu. Njegov najdra\xc5\xbei instrument bila je violina koju je svirao s velikim talentom, a tu je ljubav zadr\xc5\xbeao do svoje smrti._NEWLINE_Heydrichov je otac bio njema\xc4\x8dki nacionalist te je te ideje prenio i na svoje troje djece. U skladu s tim, disciplina i strogo\xc4\x87a su bili na visokoj razini \xc5\xa1to je za posljedicu imalu \xc4\x8de\xc5\xa1to ka\xc5\xbenjavanje djece kad je bilo potrebe za tim. Mladi je Reinhard s bratom Heinzom, tijekom djetinjstva, \xc4\x8desto imao dvoboje u ma\xc4\x8devanju, zbog \xc4\x8dega je i u kasnijoj dobi imao dobra znanja iz tog sporta. Heydrich je poha\xc4\x91ao Reform-Realgymnasium i pokazivao je iznimnu inteligenciju i spretnost prilikom rje\xc5\xa1avanja \xc5\xa1kolskih obveza. Ujedno je bio i dobar sporta\xc5\xa1 te se, osim u spomenutom ma\xc4\x8devanju, isticao i u plivanju. No, unato\xc4\x8d svemu tome, bio je vrlo samozatajan i \xc4\x8desta meta zlostavljanja zbog svog visokog glasa (kojeg je zadr\xc5\xbeao i u odrasloj dobi) i svoje katoli\xc4\x8dke vjere (tamo\xc5\xa1nja je zajednica bila ve\xc4\x87inski protestantska). Postojale su i neke teorije o njegovom mogu\xc4\x87em \xc5\xbeidovskom porijeklu, \xc5\xa1to su njegovi oponenti kasnije iskoristili protiv njega kako bi mu ukaljali ugled i stekli ve\xc4\x87u kontrolu nad njim, no kasniji izvje\xc5\xa1taju opovrgli su ovu tezu._NEWLINE_Kada je 28. srpnja 1914. izbio Prvi svjetski rat, tada desetogodi\xc5\xa1nji Heydrich bio je premlad kako bi bio regrutiran u vojsku. Pridru\xc5\xbeio se Maerckerovim volonterima (prvoj jedinici Freikorpsa osnovanoj za Ministra obrane Gustava Noskea), desni\xc4\x8darskoj paravojnoj organizaciji koja se sna\xc5\xbeno protivila komunistima. Pridru\xc5\xbeio se i organizaciji Deutschv\xc3\xb6lkischer Schutz und Trutzbund (Nacionalna njema\xc4\x8dka liga za za\xc5\xa1titu i sigurnost), koja je po svojoj ideologiji bila ansemitska. Dana 11. studenog 1918., rat je zavr\xc5\xa1io, a Njema\xc4\x8dko Carstvo je pora\xc5\xbeeno. Zbog uvjeta Versajskog sporazuma, Njema\xc4\x8dku je zahvatila inflacija zbog koje su mnoge obitelji, uklju\xc4\x8duju\xc4\x87i i Heydrichove, izgubile svoje u\xc5\xa1te\xc4\x91evine._NEWLINE_Godine 1922., pridru\xc5\xbeio se mornarici, koriste\xc4\x87i privilegiju besplatnog obrazovanja i osigurane mirovine koja mu je ponu\xc4\x91ena. Postao je kadet u glavnoj bazi u Kielu. Kada se me\xc4\x91u njegovim kolegama po\xc4\x8dela \xc5\xa1iriti glasina o Heydrichovom \xc5\xbeidovskom porijeklu, postao je iznimno nepopularan. Godine 1926. postao je poru\xc4\x8dnik (Leutnant zur See) i dobio posao kao signalizacijski \xc4\x8dasnik na brodu SMS Schleswig-Holstein. Postav\xc5\xa1i tako nadre\xc4\x91eni svim onim \xc4\x8dasnicima koji su ga prije zlostavljali, dobio je priliku za osvetu, zbog \xc4\x8dega ih je prisiljavao na mukotrpan rad i tretirao kao robove._NEWLINE_Heydrich je tako\xc4\x91er stekao reputaciju ozlogla\xc5\xa1enog \xc5\xbeenskara, o \xc4\x8demu su svjedo\xc4\x8dile brojne afere koje je imao. Jedne ve\xc4\x8deri tijekom 1930. godine, prisustvovao je balu vesla\xc4\x8dkog kluba i upoznao mladu \xc5\xbeenu po imenu Lina von Osten. Njih su dvoje stupili u vezu i ubrzo objavili zaruke. Jedna od njegovih biv\xc5\xa1ih ljubavnica, k\xc4\x87i direktora brodogradili\xc5\xa1ta, bila je toliko bijesna \xc5\xa1to \xc4\x87e se Heydrich o\xc5\xbeeniti drugom da se po\xc5\xbealila svome ocu, koji je bio prijatelj admirala Ericha Raedera, tada \xc5\xa0efa Pomorskih operacija. Ubrzo je do\xc5\xa1lo do slu\xc5\xbebene prijave protiv Heydricha zbog bla\xc4\x87enja \xc4\x8dasti mlade \xc5\xbeene. Optu\xc5\xbeen je za "pona\xc5\xa1anje neprili\xc4\x8dno za \xc4\x8dasnika i gospodina" \xc5\xa1to je rezultiralo i slu\xc5\xbebenom istragom. Heydrich je pozvan pred sud \xc4\x8dasti gdje je branio svoju nevinost, tvrde\xc4\x87i da doti\xc4\x8dna \xc5\xbeena la\xc5\xbee. Iako je oslobo\xc4\x91en, \xc4\x8dasnici su zahtijevali kaznu zbog nedoli\xc4\x8dnog pona\xc5\xa1anja. U travnju 1931., Raeder je osudio Heydricha na "otpust zbog bludni\xc4\x8denja". Otpu\xc5\xa1ten je iste godine. Iako dotu\xc4\x8den, ostao je zaru\xc4\x8den za Linu von Osten, ali bez ikakve nade za napredak u karijeri.\n_START_SECTION_\nNSDAP i SS\n_START_PARAGRAPH_\nGodine 1931., Himmler je zapo\xc4\x8deo sa uspostavom kontraobavje\xc5\xa1tajne slu\xc5\xbebe unutar SS-a. Djeluju\xc4\x87i prema savjetu Karla von Ebersteina, prijatelja Line von Osten, Himmler je pozvao Heydricha na razgovor. Danas se uglavnom smatra kako je Himmler instantno bio impresioniran Heydrichom te mu je ponu\xc4\x91eni posao dao odmah. Heydrichova po\xc4\x8detna pla\xc4\x87a bila je 180 reichsmaraka. Heydrich je tako uspje\xc5\xa1no inkorporiran u hijerarhiju nacisti\xc4\x8dke stranke, a zbog svojih \xc4\x87e budu\xc4\x87ih zasluga od Himmlera dobiti i Totenkopfring._NEWLINE_Kako bi zapo\xc4\x8deo raditi, Heydrich je prvo otvorio ured u Sme\xc4\x91oj ku\xc4\x87i, sredi\xc5\xa1tu NSDAP-a u M\xc3\xbcnchenu, i krenuo sa svojim prvim zadatkom - stvaranjem renomirane i pouzdane kontraobavje\xc5\xa1tajne slu\xc5\xbebe. _NEWLINE_U ovom je razdoblju jo\xc5\xa1 uvijek bio poprili\xc4\x8dno bezna\xc4\x8dajan u hijerarhiji stranke, zbog \xc4\x8dega je sam sastavio tim \xc5\xa1pijuna i obavje\xc5\xa1tajaca koje je poslao da mu nabave informacije koje bi mogao iskoristiti za ucjenu, kako strana\xc4\x8dkih protivnika tako i nekih visokopozicioniranih slu\xc5\xbebenika stranke. _NEWLINE_U prosincu 1931., Heydrich i Lina von Osten su se vjen\xc4\x8dali. Iste godine postao je i bojnik u SS-u. Ovi su uspjesi i usponi Heydricha, tada jo\xc5\xa1 momka od 27 godina, u\xc4\x8dinili jednim od najopasnijih ljudi unutar stranke. Tako\xc4\x91er, sudbina protivnika stranke bila je, zbog njegovog pa\xc5\xbeljivo odr\xc5\xbeavanog karti\xc4\x8dnog indeksa, samo u njegovim rukama. _NEWLINE_No, 1932. godine, Heydrich je dobio \xc5\xa1to je tra\xc5\xbeio i to od samog Hitlera. Nekoliko je Heydrichovih neprijatelja otkrilo podatak o njegovom mogu\xc4\x87em \xc5\xbeidovskom porijeklu i po\xc4\x8delo ih \xc5\xa1iriti uokolo. Unutar stranke, ovakva je glasina mogla biti opasna po \xc5\xbeivot, \xc4\x8dak i za \xc5\xa1efa kontraobavje\xc5\xa1tajne slu\xc5\xbebe. Ubrzo je zapo\xc4\x8deta istraga o Heydrichovom porijeklu pod vodstvom Dr. Achima Gerckea, glavnog rasnog eksperta nacisti\xc4\x8dke stranke. Po zavr\xc5\xa1etku istrage, dr. Gercke je zaklju\xc4\x8dio da je Heydrich "... \xc4\x8distog njema\xc4\x8dkog porijekla bez ikakvih obojenih i \xc5\xbeidovskih korijena." No, Himmlera je smetala i sama pomisao da bi osoba "mutnog" porijekla mogla voditi njegovu kontraobavje\xc5\xa1tajnu slu\xc5\xbebu. Godine 1942., Himmler je Felixu Kerstenu, svom osobnom maseru, rekao kako je prije 10 godina pri\xc4\x8dao s Hitlerom o toj stvari, u vremenu kada je jo\xc5\xa1 bio \xc5\xa1ef bavarske politi\xc4\x8dke policije. Hitler je tada porazgovarao s Heydrichom i zaklju\xc4\x8dio da se radi o "iznimno darovitom, ali i opasnom \xc4\x8dovjeku, \xc4\x8dije je talente pokret morao ugu\xc5\xa1iti". Himmler je Kerstenu rekao da je Hitler dodao kako je Heydrichovo "nearijevsko porijeklo bilo iznimno korisno; jer bi im bio toliko zahvalan \xc5\xa1to ga nisu izbacili da bi im bio bezuvjetno odan". Himmler je dodao i kako je Hitlerovo predvi\xc4\x91anje bilo to\xc4\x8dno - Heydrich im je doista bio bezuvjetno odan. No, Kerstenov iskaz vezan uz ovaj doga\xc4\x91aj osporio je povjesni\xc4\x8dar Max Williams koji je naglasio kako se cijeli iskaz iz Kerstenove autobiografije ne smije uzimati kao apsolutno istinit.\n_START_SECTION_\nGestapo i SD\n_START_PARAGRAPH_\nDo srpnja 1932., Heydrichova je protuobavje\xc5\xa1tajna slu\xc5\xbeba postala mo\xc4\x87an aparat straha i terora. Dok je Hitler zazivao apsolutnu kontrolu nad dr\xc5\xbeavom, Himmler i Heydrich su \xc5\xbeeljeli potpunu kontrolu policijskih snaga u svih 17 saveznih dr\xc5\xbeava, a odlu\xc4\x8dili su po\xc4\x8deti s Bavarskom. Godine 1933., Heydrich je skupio nekolicinu ljudi iz SD-a i zajedno s njima uletio u sjedi\xc5\xa1te minhenske policije, preuzev\xc5\xa1i kontrolu pomo\xc4\x87u taktike zastra\xc5\xa1ivanja. Himmler je uskoro postao \xc5\xa1ef bavarske politi\xc4\x8dke policije, a Heydrich je postavljen za njegovog zamjenika. Duo je tada iz Bavarske krenuo na osvajanje preostalih 16 dr\xc5\xbeava. Nakon \xc5\xa1to su bez ve\xc4\x87ih proplema stekli kontrolu i njih 15, ostao je jedino Hermann G\xc3\xb6ring i njegova nedodirljiva Prusija, koje je \xc4\x8dak i tada imala poseban status. _NEWLINE_G\xc3\xb6ring je bio neosporivi vo\xc4\x91a svih policijskih snaga u Prusiji, a Himmlera i Heydricha nije nimalo simpatizirao. G\xc3\xb6ringova ideja bila je od pruske policije napraviti neovisnu policijsku snagu, odvojenu od ostalih, koja ne bi morala podlijegati standardnim zakonima, ve\xc4\x87 bi ih stvarala sama. Svoju je organizaciju nazvao Geheime Staatspolizei (Tajna dr\xc5\xbeavna policija). Organizacija je ubrzo postala poznatija po skra\xc4\x87enici, Gestapo, koju je skovao po\xc5\xa1tanski slu\xc5\xbebenik kako bi naziv organizacije mogao uklopiti na po\xc5\xa1tansku marku. G\xc3\xb6ring je \xc5\xbeelio premjestiti Gestapovce iz policijskog sredi\xc5\xa1ta i dati im vlastiti zapovjedni centar._NEWLINE_Iako je 30. sije\xc4\x8dnja 1933. Adolf Hitler potao Reichskanzler, jo\xc5\xa1 uvijek nije imao diktatorske ovlasti koje je \xc5\xbeelio. Kako bi to postigao, nagovorio je predsjednika Paula von Hindenburga da potpi\xc5\xa1e niz dekreta kojima je oslabljen politi\xc4\x8dki utjecaj opozicijskih stranaka kao \xc5\xa1to su bili komunisti ili socijalisti. Uz pomo\xc4\x87 ovih je dekreta policija dobila pravo na pretrese, konfiskaciju imovine i pritvaranje (i zatvaranje) bez prava saslu\xc5\xa1anja i su\xc4\x91enja. Heydrich je konzultirao svoj popis i SS-ovcima i sme\xc4\x91oko\xc5\xa1ulja\xc5\xa1ima unutar SA-a predao imena "prijestupnika" koje je trebalo pozatvarati. Kako su Heydrichove kartice bile u tisu\xc4\x87ama, zatvori su ubrzo pre\xc5\xa1li granice popunjenosti, \xc5\xa1to je dovelo do uspostave prvih koncentracijskih logora.\n_START_SECTION_\nRazbijanje SA-a\n_START_PARAGRAPH_\nDana 20. travnja 1934., G\xc3\xb6ring i Himmler su odlu\xc4\x8dili uspostaviti normalan odnos, ponajvi\xc5\xa1e zbog zajedni\xc4\x8dke mr\xc5\xbenje prema Sturmabteilungu. G\xc3\xb6ring je sve ovlasti u Gestapu prebacio na Himmlera, koji je postao i \xc5\xa1ef svih policijskih snaga izvan Prusije. Himmler je potom, ve\xc4\x87 22. travnja 1934., imenovao Heydricha \xc5\xa1efom Gestapa. Kada su se kona\xc4\x8dno domogli kontrole, njih su dvojica planirali kako \xc4\x87e s Gestapom, uz pomo\xc4\x87 SS-a, uni\xc5\xa1titi SA. _NEWLINE_Heydrich je svojim ljudima ubrzo naredio da prona\xc4\x91u la\xc5\xbene "dokaze" kako Ernst R\xc3\xb6hm, \xc5\xa1ef SA, planira svrgnuti Hitlera s vlasti. Himmler je, u me\xc4\x91uvremenu, vr\xc5\xa1io pritisak na Hitlera da eliminira R\xc3\xb6hma i ostatak vodstva SA-a. Popustiv\xc5\xa1i, Hitler je Heydrichu, Himmleru, G\xc3\xb6ringu i Lutzeu dao za zadatak sastavljanje "liste za odsrtel" koja je zapo\xc4\x8dinjala sa sedam klju\xc4\x8dnih SA-ovaca, a zavr\xc5\xa1avala s mnogo drugih \xc4\x8dlanova te organizacije. Dana 30. lipnja 1934., SS i Gestapo su po\xc4\x8deli s masovnim uhi\xc4\x87enjima koja su trajala cijeli taj vikend. R\xc3\xb6hm je, bez su\xc4\x91enja, strijeljan kao i ostatak vrha SA-a. Ova nacisti\xc4\x8dka \xc4\x8distka postat \xc4\x87e poznata kao No\xc4\x87 dugih no\xc5\xbeeva._NEWLINE_Po uni\xc5\xa1tenju SA-a, Heydrich je zapo\xc4\x8deo s pretvaranjem Gestapa u instrument straha. Prva reforma bilo je pobolj\xc5\xa1anje kategorizacije kriminalaca, koji su sada svrstavani u vi\xc5\xa1e razli\xc4\x8ditih kategorija, zbog \xc4\x8dega su se kartice diferencirale na temelju boje. Gestapo je imao pravo uhititi nekoga \xc4\x8dak i ako je samo postojala sumnja da bi taj isti mogao po\xc4\x8diniti zlo\xc4\x8din, a definiciju zlo\xc4\x8dina stvarali su sami gestapovci; sam je Hitler o agenciji rekao da su "sve mjere, \xc4\x8dak i ako nisu u skladu s va\xc5\xbee\xc4\x87im zakonima i procedurama, dozvoljene ukoliko idu u korist F\xc3\xbchreru". Ljudi su po cijeloj Njema\xc4\x8dkoj po\xc4\x8deli nestajati bez traga, da bi nakon du\xc5\xbeeg vremena njihove obitelji zaprimile urne s njihovim pepelom. Pod Himmlerom i Heydrichom, Reich je postao policijska dr\xc5\xbeava. Kao dodatak tomu, Himmler je razmi\xc5\xa1ljao o ideji stvaranja "germanske religije" te je, shodno s time, od svih \xc4\x8dlanova SS-a zahtijevao napu\xc5\xa1tanje crkve. Heydrich je to u\xc4\x8dinio na prolje\xc4\x87e 1936. godine, dok je njegova supruga Lina to napravila godinu ranije. Heydrich nije samo osje\xc4\x87ao kako vi\xc5\xa1e ne mo\xc5\xbee biti \xc4\x8dlan, ve\xc4\x87 se pobojao kako bi politi\xc4\x8dka mo\xc4\x87 (i utjecaj) crkvenih organizacija mogla biti opasna po dr\xc5\xbeavu.\n_START_SECTION_\n\xc4\x8cistke u Crvenoj armiji\n_START_PARAGRAPH_\nGodine 1936., SD dobiva informaciju da visokorangirani sovjetski \xc4\x8dasnik planira svrgnuti Josifa Staljina s vlasti. Osjetiv\xc5\xa1i priliku za zadavanje udarca kako sovjetskoj vojsci tako i admiralu Canarisu, Heydrich je odlu\xc4\x8dio da se ruski \xc4\x8dasnici trebaju "razotkriti". Prvo je razgovarao s Himmlerom da bi na koncu obojica ideju iznijeli Hitleru. No, ono \xc5\xa1to Heydrich nije znao jest da je tu informaciju lansirao sam Staljin kako bi svoje \xc4\x8distke vojnog vrha u\xc4\x8dinio koliko-toliko legitimnim. Staljin je naredio generalu Nikolaju Skoblinu, najboljem agentu NKVD-a, da Heydrichu preda la\xc5\xbene dokumente koji svjedo\xc4\x8de o zavjeri mar\xc5\xa1ala Mihaila Tuha\xc4\x8devskog i drugih sovjetskih generala s ciljem svrgavanja Staljina. Heydrich je ubrzo dobio Hitlerovo dupu\xc5\xa1tenje da instantno djeluje i regira shodno s informacijama koje je dobio. SD je, tada, izradio niz falsificiranih dokumenata koji direkno upli\xc4\x87u mar\xc5\xa1ala Tuha\xc4\x8devskog i njegove saveznike u navedenu zavjeru. Ti su dokumenti kasnije predani NKVD-u. Ubrzo je, po Staljinovoj direktivi, uslijedila Velika \xc4\x8distka u Crvenoj armiji. Dok je Heydrich zadovoljno mislio kako je la\xc5\xbeno uvjerio Staljina da ubije 35.000 svojih \xc4\x8dasnika, njegova je stvarna zasluga ostala na razini spekulacije i pretpostavki. Zanimljivo je kako sovjetski tu\xc5\xbeitelji uop\xc4\x87e nisu koristili Heydrichove la\xc5\xbene dokumente prilikom su\xc4\x91enja, ve\xc4\x87 su se oslanjali na la\xc5\xbena svjedo\xc4\x8denja dobivena iznudom i fizi\xc4\x8dkim prebijanjem svjedoka. No, \xc4\x8distka je ipak uvelike oslabila bojne sposobnosti Crvene armije na neko vrijeme.\n_START_SECTION_\nNacht und Nebel\n_START_PARAGRAPH_\nDo kraja 1940., Hitlerove su vojske pokorile ve\xc4\x87inu Zapadne Europe. No, na Hitlerovo o\xc4\x8dajanje, antinacisti\xc4\x8dki pokreti otpora dobro su stajali, posebice u Norve\xc5\xa1koj, Francuskoj, Nizozemskoj i Belgiji. Godine 1941., SD je dobio naredbu provo\xc4\x91enja dekreta Nacht und Nebel, \xc4\x8diji je cilj bilo gu\xc5\xa1enje svakog pokreta otpora. Prema tom dekretu, sumnjivci su morali biti uhi\xc4\x87eni \xc5\xa1to je diskternije mogu\xc4\x87e, "pod okriljem no\xc4\x87i i magle". Ljudi su iznenada nestajali bez traga, a o njihovoj lokaciji i sudbini nije znao vi\xc5\xa1e nitko. Za svakog uhi\xc4\x87enog, SD je morao popuniti upitnik s podatcima o uhi\xc4\x87enikovom porijeklu, osobnim podatcima i popisom zlo\xc4\x8dina koje je po\xc4\x8dinio protiv Reicha. Upitnik se tada stavio u kovertu, zatvorio i pe\xc4\x8datirao s natpisom "Nacht und Nebel" te bi u tom obliku bio dostavljen RSHA-u. Ovaj je dekret ostao na snazi i nakon Heydrichove smrti. Iako to\xc4\x8dan broj nestalih pod okriljem ovog dekreta nikada nije objavljen, pretpostavlja se da je u okupiranim zemljama nestalo oko 7.000 ljudi koji su osimnju\xc4\x8deni da su bili \xc4\x8dlanovi pokreta otpora.\n_START_SECTION_\nProtektor \xc4\x8ce\xc5\xa1ke i Moravske\n_START_PARAGRAPH_\nDana 27. rujna 1941., Heydrich je postao Stellvertretender Reichsprotektor Protektorara \xc4\x8ce\xc5\xa1ke i Moravske (dijela \xc4\x8cehoslova\xc4\x8dke pripojenog Reichu 15. o\xc5\xbeujka 1939.) i tako preuzeo svu kontrolu nad tim podru\xc4\x8djem, jer je Hitler smatrao kako njegov prethodnik, Konstantin von Neurath, nije bio dovoljno strog prilikom svog mandata. Ipak, Von Neurath je de iure ostao protektor sve do 24. kolovoza 1943. Heydrich se ubrzo uputio u Prag kako bi pove\xc4\x87ao produkcijske kvote. _NEWLINE_Kao vlastodr\xc5\xbeac u \xc4\x8ce\xc5\xa1koj i Moravskoj, Heydrich je primjenjivao metodu "bi\xc4\x8da i zobi" kako bi pove\xc4\x87ao proizvodnju. Suzbijeno je crno tr\xc5\xbei\xc5\xa1te, pov\xc4\x87ane su porcije hrane i prihodi, a po prvi puta je uvedeno osiguranje na radu. Oni koji su bili povezani s pokretom otpora ili crnim tr\xc5\xbei\xc5\xa1tem bili bi mu\xc4\x8deni ili ubijani. Pod Heydrichom, uvjeti i prilike u Pragu i \xc4\x8ce\xc5\xa1koj bili su relativno mirni, a industrijska proizvodnja u usponu. Upravo zbog uspjeha u Pragu, Hitler je \xc5\xbeelio Heydricha postaviti za guvernera Pariza._NEWLINE_No ipak, Heydrich je po dolasku na poziciju de facto postao vojni diktator \xc4\x8ce\xc5\xa1ke i Moravske, a kabinet kolaboratorskog predsjednika Emila H\xc3\xa1che ostao je gotovo bez ikakvih ovlasti. Kao znak samopouzdanja, vjere u okupatorske snage i efikasnost svoje vlade, Heydrich se \xc4\x8desto vozio gradskim ulicama u nearmiranim, otvorenim automobilima, \xc5\xa1to je bila pogre\xc5\xa1ka koja \xc4\x87e ga stajati \xc5\xbeivota.\n_START_SECTION_\nHeydrichov grob\n_START_PARAGRAPH_\nHeydrich je pokopan na berlinskom Invalidenfriedhofu, vojnom groblju. No, to\xc4\x8dna lokacija njegove grobnice na groblju nije sasvim poznata. Neki pretpostavljaju kako bi njegova grobnica mogla biti izme\xc4\x91u one dvojice njema\xc4\x8dkih ratnih heroja, Adolfa Karla van Ovena i  Gerharda von Scharnhorsta (sekcija C). Hitler je Heydrichu \xc5\xbeelio izgraditi monumentalnu grobnicu, no zbog lo\xc5\xa1eg tijeka rata ona nikada nije izgra\xc4\x91ena. Godine 1945., Heydrichov privremeni drveni marker je nestao. Marker nikada nije vra\xc4\x87en jer su se Saveznici i berlinske vlasti pobojale kako bi Heydrichov grob mogao postati okupljali\xc5\xa1te naonacista kao \xc5\xa1to je slu\xc4\x8daj s grobom Rudolfa Hessa u bavarskom gradi\xc4\x87u Wunsiedelu. Kada je Berlin podjeljen, groblje se na\xc5\xa1lo to\xc4\x8dno na granici zapadnog i isto\xc4\x8dnog dijela grada koja je kasnije postala putanja pru\xc5\xbeanja Berlinskog zida. Tako se moglo dogoditi da je Heydrichov grob, barem za vrijeme podjele grada, bio na takozvanoj "liniji smrti" izme\xc4\x91u dva Berlina te je tako bio nedostupan javnosti, no vjerojatnost ovoga je malena jer je sekcija C bila na samom po\xc4\x8detku groblja, na ulazu s Ulice Scharnhorst, dok se linija protezala stra\xc5\xbenjim dijelom groblja (sekcije E, F i G). Pismo objavljeno u Frankfurter Allgemeine Zeitungu 1992. godine nagovijestilo je kako se Heydrichov grob nalazi u sekciji A, do groba generala von Wittenberga koji se borio protiv Napoleona kod Leipziga 1813. Jedna recentnija biografija tako\xc4\x91er otvara mogu\xc4\x87nost da je njegov grob u sekciji A, dok jedna od fotografija s njegovog pogreba prikazuje o\xc5\xbealo\xc5\xa1\xc4\x87ene upravo u spomenutoj sekciji A.\n_START_SECTION_\nPosljedice\n_START_PARAGRAPH_\nBijesan, Hitler je naredio uhi\xc4\x87enje i egzekuciju 10.000 nasumi\xc4\x8dno odabranih \xc4\x8ceha, no, nakon konzultacija s Karlom Frankom, smanjio je svoju izvornu naredbu. Nakon Himmlerove naredbe, nacisti\xc4\x8dka osveta bila je brutalna. Oko 13.000 \xc4\x8ceha je uhi\xc4\x87eno, deportirano, zatvoreno ili ubijeno. Dana 10. lipnja, svi mu\xc5\xa1karci stariji od 16 godina u selima Lidice, 22km sjeverozapadno od Praga, i Le\xc5\xbe\xc3\xa1ky, ubijeni su. _NEWLINE_Heydrichovi su se atentatori sakrili u kripti Katedrale svetih \xc4\x86irila i Metoda, pravoslavne crkve u Pragu. Njihovu su lokaciju odala dvojica izdajica unutar \xc4\x8de\xc5\xa1kog pokreta otpora, nakon \xc4\x8dega je njema\xc4\x8dka vojska ekspresno orku\xc5\xbeila katedralu i po\xc4\x8dela pucati na nju. Ne \xc5\xbeele\xc4\x87i se predati, atentatori su po\xc4\x8dinili samoubojstvo. Me\xc4\x91u mu\xc4\x8denima nakon pucnjave bio je i biskup Gorazd, voditelj crkve, kojeg danas slave kao mu\xc4\x8denika u sklopu Pravoslavne crkve._NEWLINE_U Jephson Gardensu, Royal Leamington Spa, gdje su \xc4\x8cesi bili stacionirani tijekom rata i gdje im se odvijala obuka, nalazi se poseban spomenik atentatorima i \xc5\xbertvama pokolja u Lidicama. Memorijalna fontana je u obliku padobrana, a voda izlazi iz sredi\xc5\xa1ta. Oko fontane je posa\xc4\x91ena posebna vrsta bijele ru\xc5\xbee iz Lidica, posa\xc4\x91ena tu u \xc4\x8dast poginulih. Danas se smatra kako je ovaj spomenik jedino mjesto izvan prostora \xc4\x8cehoslova\xc4\x8dke gdje se uzgajaju te ru\xc5\xbee. Fontanu je dizajniralo i danas ju odr\xc5\xbeava vije\xc4\x87e okruga Warwick. _NEWLINE_Jan Kubi\xc5\xa1 i Jozef Gab\xc4\x8d\xc3\xadk su trenirali s britanskim jedinicama za specijalne operacije po brojnim kampovima u Engleskoj i \xc5\xa0kotskoj, uklju\xc4\x8duju\xc4\x87i i STS21 osnovan u Arisaig Houseu, Arisaig u blizini Lochabera u \xc5\xa0kotskoj._NEWLINE_Heydrichu u \xc4\x8dast organizirana su dva rasko\xc5\xa1na sprovoda u Pragu i Berlinu. Sam Hitler prisustvovao je na oba te je polo\xc5\xbeio Heydrichove po\xc4\x8dasti i medalje na jastu\xc4\x8di\xc4\x87 u njegovom grobu. Iako je Heydrichov sprovod uglavnom organiziran kao prorajhovska propaganda, Hitler je osobno krivio Heydricha za njegovu vlastitu smrt zbog nepa\xc5\xbenje:_NEWLINE_ \xe2\x80\x9eKako je to bila prilika koja stvara ne samo lopova ve\xc4\x87 i atentatora, takve herojske geste kao vo\xc5\xbenja otvorenim, nearmiranim automobilom ili \xc5\xa1etnja ulicama bez za\xc5\xa1tite zapravo su samo prokleta glupost koja nimalo ne slu\xc5\xbei na \xc4\x8dast Domovini. Da se \xc4\x8dovjek nezamjenjiv kao Heydrich tako izlo\xc5\xbei nepotrebnoj opasnosti, mogu samo osuditi kao veliku glupost i idiotizam.\xe2\x80\x9d_NEWLINE_Heydrichove kasnije zamjene bili su Ernst Kaltenbrunner na mjestu \xc5\xa1efa RSHA-a te Karl Hermann Frank (27. svibnja - 28. svibnja 1942.) i Kurt Daluege (28. svibnja 1942. - 14. listopada 1943.) kao novi protektori. _NEWLINE_Unato\xc4\x8d smrti, Heydrichovo djelo se nastavilo. Izgra\xc4\x91ena su tri nova logora smrti u \xc4\x8ce\xc5\xa1koj, i to Treblinka, Sobib\xc3\xb3r i Belzec. Cijela je operacija nazvana Operacija Reinhard, u Heydrichovu \xc4\x8dast.\n_START_SECTION_\nHimmler i Heydrich\n_START_PARAGRAPH_\nKao \xc5\xa1ef svih policijskih snaga, Himmler je bio podre\xc4\x91en Wilhelmu Fricku, kao ministru unutarnjih poslova, no u praksi je odgovarao jedino Hitleru. Himmlerove su policijske snage bile neovisne i nisu bile podlo\xc5\xbene regularnim vladinim zakonima. Iako je uloga policije trebala biti za\xc5\xa1tita gra\xc4\x91ana Reicha, ona je u praksi obavljala funkciju za\xc5\xa1tite Reicha od njegovih vlastitih gra\xc4\x91ana. Heydrichova nemilosrdna efikasnost na tom polju donijela mu je nadimke "Plava zvijer", "Pra\xc5\xa1ki kolja\xc4\x8d" i "Himmlerov zli genije". _NEWLINE_Heydrich i Himmler su imali vrlo \xc4\x8dudan, ali iznimno prakti\xc4\x8dan radni odnos. Iako je Himmler bio \xc5\xa1ef, Heydrich je bio prava snaga iza SD-a i Gestapa. Iako se osobno nisu podnosili, njih su dvojica formirali \xc4\x8dvrsto partnerstvo i postali sveprisutna sila unutar stranke. Njihova glad za mo\xc4\x87i (koja je ipak bila znatno izra\xc5\xbeenija kod Heydricha) izdigla ih je iz periferije SS-a i SD-a. Zanimljivo je kako je Heydrichova inteligencija imala va\xc5\xbenu ulogu u njegovom manipuliranju Himmlera, \xc5\xa1to je rezultiralo poznatim akronimom H.H.H.H., koji je zna\xc4\x8dio Himmlers Hirn hei\xc3\x9ft Heydrich (nje. Himmlerov mozak zove se Heydrich).  Heydrich je tako\xc4\x91er bio spreman iskoristiti Himmlera i odbaciti ga \xc4\x8dim bi se domogao \xc4\x8delne pozicije u SS-u, koju Himmler nije u potpunosti koristio, no ono \xc5\xa1to je sprije\xc4\x8dilo njegov pokvareni uspon bio je atentat u Pragu 1942. godine koji je Heydricha ko\xc5\xa1tao \xc5\xbeivota. Jedino je tako Himmler ostao kao neosporivi i jedini vo\xc4\x91a SS-a tijekom rata. _NEWLINE_Iako nitko nikada nije sumnjao u Heydrichove sposobnosti (ni podre\xc4\x91eni ni nadre\xc4\x91eni), njegova agresivnost i borbenost nisu mu donijeli previ\xc5\xa1e simpatija unutar stranke, zbog \xc4\x8dega je Himmler, kao njegov direktni nadre\xc4\x91eni, morao popravljati nered kojeg bi znao napraviti. Zbog toga je osramo\xc4\x87eni Himmler \xc4\x8desto gubio strpljenje s Heydrichom te bi ga pogrdno nazivao "D\xc5\xbeingis-kan", uz maltretiranja koja bi dobivao kao kaznu._NEWLINE_Tijekom afere Blomberg-Fritsch, Heydrich je bio spreman na mogu\xc4\x87u ostavku koju bi dobio od Himmlera. Iako mu nije dao ostavku, Himmler je bio vidno bijesan. U jednom govoru je naglasio kako je bio zaveden nesposobnim podre\xc4\x91enima \xc5\xa1to je Heydrichu, iako nije osobno imenovan, dalo do znanja da misli na njega. _NEWLINE_Po uspostavi Tre\xc4\x87eg Reicha, Heydrich je pomogao Hitleru i Himmleru u prikupljanju podataka o politi\xc4\x8dkim oponentima, dr\xc5\xbee\xc4\x87i urednu i a\xc5\xbeuriranu bazu podataka o osobama i organizacijama koji su bili protivnici Reicha. Pretpostavlja se da je on autor krivotvorenih dokumenata o komunikaciji Sovjetskog Saveza i njema\xc4\x8dkog vojnog vrha, \xc5\xa1to mu je donijelo veliki presti\xc5\xbe unutar stranke. Tako\xc4\x91er je bio jedan od klju\xc4\x8dnih odgovornih za podmetanje la\xc5\xbenog poljskog "napada" na njema\xc4\x8dku radio stanicu Gleiwitz, \xc5\xa1to je Hitleru dalo legitimno opravdanje za invaziju i po\xc4\x8detak rata. Ova fabrikacija, dodu\xc5\xa1e, nije uspjela i o njoj se saznalo tek nakon rata kada su Saveznici istra\xc5\xbeili njema\xc4\x8dke ratne dokumente.\n_START_SECTION_\nUloga u Holokaustu\n_START_PARAGRAPH_\nIako glavni teret krivnje za Holokaust neupitno pada na Hitlera i Himmlera, Heydrich je tijekom prvih godina rata bio tako\xc4\x91er jedan od klju\xc4\x8dnih arhitekata Holokausta te je tako naredbe primao samo od Hitlera i Himmlera i to vezano uz sva pitanja koja su se odnosila na zarobljivanje, deportaciju ili ubijanje \xc5\xbdidova. _NEWLINE_Tijekom Kristalne no\xc4\x87i 1938., poslao je telegram brojnim \xc4\x8dasnicima SD-a i Gestapa, time poma\xc5\xbeu\xc4\x87i u koordinaciji programa sa SS-om, SD-om, Gestapom, Ordnungspolizeiom, NSDAP-om pa \xc4\x8dak i vatrogasnim jedinicama. Telegram odobrava paljenje i uni\xc5\xa1tavanje \xc5\xbeidovskih trgovina i sinagoga i nare\xc4\x91uje zaplijenu svih "arhivskih materijala" iz \xc5\xbeidovskih zajednica i sinagoga. Telegram je naredio i da se:_NEWLINE_ \xe2\x80\x9e(...) \xc5\xa1to vi\xc5\xa1e \xc5\xbdidova -- pogotovo bogatih \xc5\xbdidova -- uhiti u svim distriktima i zatvori u pripadaju\xc4\x87e kaznionice... Odmah nakon uhi\xc4\x87enja, trebaju se kontaktirati prikladni koncentracijski logori kako bi se \xc5\xbdidovi \xc5\xa1to prije smjestili u njih.\xe2\x80\x9d_NEWLINE_Nakon Kristalne no\xc4\x87i, G\xc3\xb6ring mu je osobno dodijelio titulu \xc5\xa1efa Centralnog ureda za emigraciju \xc5\xbdidova (nje. Zentralstelle f\xc3\xbcr j\xc3\xbcdische Auswanderung). Na ovoj je poziciji neumorno radio kako na koordinaciji i provedbi Kona\xc4\x8dnog rje\xc5\xa1enja tako i na uspostavi dominacije SS-a. _NEWLINE_Bio je direktno upleten u nekoliko masovnih deportacija. Dana 10. listopada 1941. bio je vi\xc5\xa1i \xc4\x8dasnik na jednom sastanku u Pragu na kojem se raspravljalo o deportaciji 50.000 \xc5\xbdidova iz Protektorata \xc4\x8ce\xc5\xa1ke i Moravske (uglavnom iz dijelova dana\xc5\xa1nje \xc4\x8ce\xc5\xa1ke) u geta u Minsku i Rigi. Tako\xc4\x91er se raspravljalo o 5.000 \xc5\xbdidova koji bi "tijekom sljede\xc4\x87ih tjedana" trebali biti premje\xc5\xa1teni iz Praga i predani Nebeu i Raschu, zapovjednicima Einsatzgruppen. Raspravljalo se i o osnivanju geta unutar Protektorata, \xc5\xa1to je rezultiralo osnivanjem Theresienstadta, logora u kojem je ubijeno 33.000 ljudi, a jo\xc5\xa1 desetci tisu\xc4\x87a ljudi su pro\xc5\xa1li kroz njega na putu do svoje smrti na Istoku._NEWLINE_Godine 1941., Himmler je Heydricha imenovao glavnim odgovornim za prisilnu deportaciju 60.000 \xc5\xbdidova iz Reicha i \xc4\x8cehoslova\xc4\x8dke u geto u \xc5\x81\xc3\xb3d\xc5\xbau, u Poljskoj._NEWLINE_Njegov najozlogla\xc5\xa1eniji potez vezan uz ovu tematiku ipak je bilo predsjedanje Konferencijom u Wannseeu 20. sije\xc4\x8dnja 1942. gdje je visokopozicioniranim du\xc5\xbenosnicima njema\xc4\x8dke vlade predstavio plan za deportaciju 11 milijuna \xc5\xbdidova iz svake europske zemlje na Istok gdje bi bili ubijeni prisilnim radom ili izravno u logorima.\n_START_SECTION_\nEinsatzgruppen\n_START_PARAGRAPH_\nEinsatzgruppen su bile paravojne grupacije osnovane pod direkcijom Reinharda Heydricha i kojima je, prije i tijekom Drugog svjetskog rata, upravljao SS. Njihov primarni zadatak (tijekom rata) bio je, prema rije\xc4\x8dima generala Ericha von dem Bacha na N\xc3\xbcrnber\xc5\xa1kom procesu, "istrebljenje \xc5\xbdidova, Cigana i sovjetskih komesara". Bili su klju\xc4\x8dni dio "Kona\xc4\x8dnog rje\xc5\xa1enja \xc5\xbdidovskog pitanja" (Die Endl\xc3\xb6sung der Judenfrage) u okupiranim teritorijima, time automatski postav\xc5\xa1i jedan od klju\xc4\x8dnih elemenata Holokausta._NEWLINE_Tijekom rata, ove su grupe uglavnom sa\xc4\x8dinjavali \xc4\x8dlanovi Ordnungspolizeia (Orpo), Waffen SS-a i brojni lokalni volonteri, npr. militantne skupine, a predvodili su ih razni \xc4\x8dasnici Gestapa, Kripa i SD-a. Grupe su uglavnom pratile Wehrmacht tijekom njezinog prodora na Istok en route prema Sovjetskom Savezu. U okupiranim teritorijima su znali iskoristiti mje\xc5\xa1tane ukoliko im je bilo potrebno dodatnog osiguranja ili ljudstva. Bile su rasprostranjeni po cijelom teritoriju Reicha, a bile su pod direktnom upravom RSHA-a, odnosno Heydricha (do njegove smrti), te njegovog kasnijeg nasljednika, Ernsta Kaltenbrunnera.\n_START_SECTION_\nObitelj\n_START_PARAGRAPH_\nU prosincu 1930., Heydrich je upoznao Linu von Osten (14. lipnja 1911. - 14. kolovoza 1985.). Lina je bila k\xc4\x87i J\xc3\xbcrgena von Ostena, pripadnika ni\xc5\xbeeg plemstva. Vjen\xc4\x8danje se odr\xc5\xbealo 26. prosinca 1931. u Gro\xc3\x9fenbrodeu, a par je imao \xc4\x8detvero djece. Prvi sin, Klaus, ro\xc4\x91en je 1933., dok je drugi sin, Heider, ro\xc4\x91en 1934. K\xc4\x87i Silke ro\xc4\x91ena je 1939., dok je njihovo posljednje dijete, k\xc4\x87i Marte, ro\xc4\x91ena 1942., nedugo nakon o\xc4\x8deve smrti. Godinu dana nakon atentata na oca, 1943. godine, Klaus Heydrich poguinuo je u prometnoj nesre\xc4\x87i. Godine 1944., Lina je Heidera, tada devetogodi\xc5\xa1njaka, ispisala iz Hitlerjugenda, strahuju\xc4\x87i kako bi mogao do\xc5\xbeivjeti istu sudbinu kao i njegov otac i ne \xc5\xbeele\xc4\x87i da bude jedan od unova\xc4\x8dene djece, \xc5\xa1to je bila sve \xc4\x8de\xc5\xa1\xc4\x87a pojava u njema\xc4\x8dkoj vojsci. Heydrichov mla\xc4\x91i brat, Heinz Siegfried (ro\xc4\x91en u Halleu, 29. rujna 1905.) isprva je bio odani pobornik nacizma i stranke, ali se kasnije sve vi\xc5\xa1e udaljavao od njezinih na\xc4\x8dela, te je kasnije \xc4\x8dak i pomagao brojnim \xc5\xbdidovima tako \xc5\xa1to im je osiguravao la\xc5\xbene isprave. Kada se prepao da bi ga Gestapo mogao otkriti, po\xc4\x8dinio je samoubojstvo.'